  Майя Бывальцева Секыт улон югдуре шедем Удмуртиысь 116 пиналъёс гужем Сьӧд но Азов зарезьёсын шутэтскизы. 30-тӥ гудырикошконэ журналистъёслы со сярысь вераз элькунысь дышетонъя но тодосъя министрлэн воштӥсез Игорь Белозёров. Карсьӧр, палаткаосын, санаторийёсысь но нуназе гинэ ужась лагерьёсын 2016-тӥ арын Удмуртиысь 52 сюрс нылпиос шутэтскизы. Котькуд куинетӥез — секыт улон югдуре шедемъёс пӧлысь. «Таяз арын ми сыӵе нылпиос понна ужан но шутэтскон лагерьёс кылдытонлы саклык висъямы. Шутэтскон дырзэс радъям сяна, пиналъёс ужаны но быгатӥзы, со понна уждун басьтӥзы, начар улӥсь семьяос понна со туж кулэ. Ужан дыръя 2–3 пол сюдон радъямын», — вераз Белозёров. Солэн кылъёсызъя, таӵе ужан амалэз элькунысь ваньмаз муниципал кылдытэтъёсын улонэ пыӵатыны кулэ. Пиналъёслэсь шутэтскон дырзэс радъян но тазалыксэс юнматон понна 2016-тӥ арын элькунын 324 миллион манет висъямын. Тегъёс: Мерлык Дышетон Удмуртия пиналъёс шутэтскон гужем  